پاکستان: په يو کال کې ګراني د ۱۲ فيصدو نه سېوا شوې، خوراکي توکي او تېل ډېر ګران شوي
په پاکستان کې د تېر دسمبر په مياشت کې ګراني ۱۲.۷ فیصدو ته رسېدلې ده کومه چې د تېر ۲۰۱۸م  کال په دسمبر کې ۵.۴ فيصده وه.
کراچۍ — په پاکستان کې د شمېرنو اداره (پاکستان بېورو اف سټېټسټک) وايي چې د نومبر ۲۰۱۹م په مقابله کې په دسمبر کې ګراني صفر اعشاريه درې څلور فيصده راکمه شوې ده خو په تېرو نهه کلونو کې دا د ټولو نه زياته ګراني ريکارډ شوې ده. دا چې په تېر يو کال کې د امروزه خوراکي توکيو بيعې څومره لوړې شوي په اړه يې يو دوکاندار بخت تاج د سوداګانو بېعې په دې ډول ويلي، چې "د کال ۲۰۱۸م د دسمبر په میاشت کې په مردان کې يو کيلوګرام چيني په ۵۲ روپۍ وه او سږ کال يې نرخ ۷۲ روپۍ دی، دغه رنګ غوړي يو کيلوګرام د ۱۱۸ روپو نه ۱۹۳ روپو ته رسېدلي دي". وي او ای ډيوه سره په خبرو کې هغه وويل "دال په يو کال کې يو کيلوګرام ۳۰ روپۍ ګران شوی او د ۱۲۰ نه یې بيعه ۱۵۰ روپو ته رسېدلې ده، د ۲۰ کيلوګرام وړو د بوجۍ مخکنی يو کال وړاندې قيمت ۶۵۰ روپۍ او سږ کال يې نرخ ۱۰۰۰ روپۍ دی". د پاکستان وزيراعظم عمران خان په وروستيو کې د مرکزي کابينې غونډه رابللې چې پکې د خوراکي توکيو د نرخ جاج واخلي. عمران خان صوبو ته ويلي ؤ چې عامو خلکو ته په سم نرخ او د ميلاوټ نه پاک خوراکي توکيو برابرتيا وکړي. د روان مالي کال ۲۰۱۹م ۲۰۲۰ دپاره نړیوالې مالياتي ادارې (ايي اېم اېف) ويلي ؤ چې په پاکستان کې به ګراني ۱۳ فيصدو ته ورسي خو د حکومت وېنا وه چې دا ګراني به د ۱۳ فيصدو نه کمه وي. د پاکستان تحریک انصاف په حکومت کې نه يواځې دا چې د تېر کال په پرتله ګراني په مجموعي ډول ۷.۲ فيصده سېوا شوې بلکې ورسره تېل هم ګران شوي دي. په تېر يو کال کې يو ليټر پټرول د ۹۵ روپو ۸۳ پېسو څخه د ۱۱۴ روپو پورې سېوا شوي دي، دغه ډول د تېلو د نورو توکيو ترڅنګ د ګېسو بيعې هم ورسره لوړې شوي دي. د تېلو د بيعو لوړېدو سره د ګاډو د اډو مالکان وايي په يو کال کې د ګاډو کرايانې ۳۰ فيصده سېوا شوي دي. د شمارياتو اداره وايي تېر کال د زياتو بارانونو له امله ښه فصلونه نه ؤ شوي د ټماټرو او پیازو بيعه په ریکارډ سطح زياته شوې خو اداره اوس وايي ټماټر ۳۶ فیصده، پياز ۱۲ فيصده او نورې سبزيانې څلور فيصده ارزانې شوي دي.. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.